再次敬字韻
作者：陳造
朝代：宋

paragraphs: 陰風摧行車，欻作三日病。
使君敬愛客，重此折簡請。
碧香駢柔嘉，虛辱禮意盛。
老衰已不支，節候况失正。
寒事動奸時，暖氣久未應。
積雨遷厥怒，密雪佐其勁。
新詩挽春色，墮我桃李徑。
飄蕭尋芳興，亟問果下乘。
把君珠兩兩，後照仍前映。
重燒見火浣，百鍊乃寶鏡。
折箠敵可笞，歌風楚不競。
讀檄且觀濤，壽我無有命。
舊聞句通神，瘧鬼褫魄聽。
援君起廢手，直用古賢訂。
笑送夢中豎，子行良機警。
亦笑齊東翁，口舌邀客敬。